На основу члана 12. став 1. тачка 11. Закона о јавним набавкама („Службени гласник РС“, број 91/2019), члана 32. став 1. тачка 6., а у вези са чланом 20. став 1. тачка 2. Закона о локалној самоуправи („Службени гласник РС“, 129/2007, 83/2014 – др.закон, 101/2016 – др.закон, 47/2018 и 111/2021 - др.закон) и члана 39. став 1. тачка 6. и 18. Статута општине Ковин („Службени лист општине Ковин“, број: 1/2019, 10/2019-исправка и 6/2023)

**СКУПШТИНА ОПШТИНЕ КОВИН,** на седници одржаној дана 16.6.2023. године донела је

**О Д Л У К У**

**О ДОДЕЉИВАЊУ ПОСЕБНИХ ПРАВА ЈП „КОВИНСКИ КОМУНАЛАЦ“ КОВИН, ЧИЈИ ЈЕ ОСНИВАЧ ОПШТИНА КОВИН, ЗА ОБАВЉАЊЕ ДЕЛАТНОСТИ НА КОЈЕ СЕ ЗАКОН О ЈАВНИМ НАБАВКАМА НЕ ПРИМЕЊУЈЕ**

**Члан 1.**

ЈП „Ковински комуналац“ Ковин додељују се посебна права за извођење радова на реконструкцији – замена постојећих азбестноцементних цеви, цевима од полиетилена у улици Карађорђева у Ковину у дужини од 750 метара, у улици Космајска у Ковину у дужини од 270 метара и у улици Бранка Радичевића у Ковину у дужини од 440 метара са привезивањем кућних прикључака.

**Члан 2.**

Овлашћује се начелник Општинске управе Ковин да са ЈП „Ковински комуналац“ Ковин закључи уговор о извођењу радова из члана 1. ове Одлуке.

**Члан 3.**

Приоритет у извођењу радова из члана 1. ове Одлуке одређује инвеститор.

**Члан 4.**

Општинска управа Ковин се обавезује да пре закључења уговора о извођењу радова из члана 1. ове Одлуке изврши проверу тржишних цена за ову врсту радова и одреди надзорни орган или друго стручно лице које ће контролисати извођење радова.

**Члан 5.**

За извођење предметних радова ЈП „Ковински комуналац“ Ковин не сме увести у посао подизвођача.

**Члан 6.**

Ова Одлука ступа на снагу осмог дана од дана објављивања у „Службеном листу општине Ковин“.

**СКУПШТИНА ОПШТИНЕ КОВИН**

**Број: 303-3/2023-I од 16. јуна 2023. године**

ПРЕДСЕДНИК

Зоран Брадањи, с.р.